Diari Oficial de la Generalitat Valenciana


Sumari del DOGV 9590, del 08-05-2023 (2023/3190)

Anunci pel qual es declara l'elevació a definitiu de l'acord d'aprovació de la modificació dels Estatuts del Consorci de les Comarques Centrals Valencianes (CCV).
------------------------------------------------------------------------------------------------------------------------------------------------------------------

### Dades del document

Número de DOGV
:   9590

Data del DOGV
:   08-05-2023

Secció del DOGV
:   V. ANUNCIS - C) ALTRES ASSUMPTES

Número del document
:   2023/3190


Organisme emissor
:   Consorci de Les Comarques Centrals Valencianes

Tipus de document
:   Anunci

Anunci pel qual es declara l'elevació a definitiu de l'acord d'aprovació de la modificació dels Estatuts del Consorci de les Comarques Centrals Valencianes (CCV). [2023/3190]  
Vist l'expedient tramitat per a dur a terme la modificació dels Estatuts del Consorci de les Comarques Centrals Valencianes.  
  
Atés que la Junta General del Consorci de les Comarques Centrals Valencianes (ccv) en sessió extraordinària de 24 de març de 2022 va acordar aprovar inicialment la proposta de modificació dels Estatuts del Consorci de les Comarques Centrals Valencianes en els termes que s'annexen a aquesta.  
Atés que es va acordar sotmetre la present modificació estatutària a informació pública per un termini de trenta dies hàbils comptadors des de l'endemà de la publicació d'aquest anunci al DOGV, amb indicació que l'acord quedaria elevat a definitiu si durant l'exposició pública no es presentarà cap reclamació o al·legació.  
  
Atés que efectuada la publicació en el DOGV núm. 9317, d'11.04.2022 i una vegada finalitzat en termini d'exposició i no havent estat presentada cap reclamació o al·legació, és procedent declarar l'elevació a definitiu de l'acord fins aleshores provisional.  
Atés que la totalitat de les entitats membres del Consorci han donat aprovació a la modificació pels acords plenaris que seguidament es detallen:  
  
Entitat Data del ple  
Alcoi 07.10.2022  
Cocentaina 28.07.2022  
Dénia 28.07.2022  
Ibi 27.07.2022  
Gandia 28.07.2022  
Oliva 11.07.2022  
Ontinyent 28.07.2022  
Xàtiva 30.07.2022  
Tavernes de la Valldigna 01.08.2022  
Mancomunitat de la Vall d'Albaida 22.03.2023  
Mancomunitat de la Costera 22.09.2022  
Mancomunitat de la Canal de Navarrés 12.12.2022  
Mancomunitat l'Alcoià-el Comtat 10.10.2022  
Mancomunitat de la Safor 5.07.2022  
  
  
Per tot el que precedeix i fent ús de les atribucions de la Presidència del Consorci de les Comarques Centrals Valencianes, he resolt:  
  
Primer  
Declarar l'elevació a definitiu de l'acord de la Junta General del Consorci de les Comarques Centrals Valencianes (ccv) de 24 de març de 2022 pel qual es va aprovar inicialment la proposta de modificació dels Estatuts del Consorci de les Comarques Centrals Valencianes en els termes que s'annexen, una vegada aprovats per la totalitat de les entitats membres del Consorci.  
  
Segon  
Comunicar aquesta resolució als membres del Consorci als efectes de la seua constància i efectes.  
  
Tercer  
Ordenar la publicació dels Estatuts del Consorci de les Comarques Centrals Valencianes en el DOGV.  
  
Quart  
Contra la modificació d'aquests estatuts es podrà interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà d'aquesta publicació, de conformitat amb el que disposa l'article 112.3 de la Llei 39/2015, d'1 d'octubre, del procediment administratiu comú de les administracions públiques i els articles 10.1.b i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
  
ANNEX  
Estatuts del Consorci de les Comarques Centrals Valencianes  
  
Les mancomunitats de municipis de la Costera-Canal, la Canal de Navarrés, la Safor, la Vall d'Albaida i l'Alcoià-Comtat, i els ajuntaments d'Alcoi, Cocentaina, Dénia, Gandia, Ibi, Oliva, Ontinyent, Tavernes de la Valldigna i Xàtiva acorden constituir-se en consorci de forma voluntària per a l'organització i la prestació dels serveis, programes o les activitats de la seua competència, que s'arrepleguen en els presents estatuts.  
  
Estatuts del Consorci de les Comarques Centrals Valencianes  
  
Primer. Objecte  
Aquests estatuts tenen l'objecte d'establir el règim jurídic i les finalitats del consorci per a la promoció, el desenvolupament social i econòmic sostenible, l'ordenació i articulació territorial de les comarques centrals valencianes, segons les demarcacions territorials que es detallen a l'annex d'aquests estatuts. Amb l'objecte de modernitzar i vincular les administracions a la realitat del territori superant així l'actual demarcació provincial decimonònica.  
  
Segon. Interpretació i compliment  
Els òrgans de decisió establits en aquests estatuts, integrats pels representants de totes les entitats consorciades, resoldran els problemes d'interpretació i compliment que puguen plantejar-se respecte d'aquests estatuts.  
  
Tercer. Composició, personalitat jurídica i adscripció del consorci  
  
Sense perjudici del que disposa l'article 28, formen part d'aquest consorci, les mancomunitats de municipis de la Costera-Canal, la Canal de Navarrés, la Safor, la Vall d'Albaida i l'Alcoià-Comtat, i els ajuntaments d'Alcoi, Cocentaina, Dénia, Gandia, Ibi, Oliva, Ontinyent, Tavernes de la Valldigna i Xàtiva.  
El consorci que es crea tindrà personalitat jurídica pròpia distinta de la dels ens consorciats i plena capacitat jurídica per a realitzar i aconseguir les finalitats que constitueixen l'objecte d'aquest. En conseqüència, podrà adquirir, posseir, reivindicar, alienar béns de tota classe, obligar-se, realitzar contractes, exercir accions i excepcions, i interposar recursos, dins la legislació vigent, sempre que aquests actes es realitzen per a l'acompliment de les finalitats i les activitats que constitueixen l'objecte d'aquest. El Consorci realitzarà les seues activitats per a l'acompliment de les finalitats i funcions que se li atribueixen, en nom propi.  
El Consorci, atenent els criteris establits en la Llei del règim jurídic del sector públic s'adscriurà a l'Administració que finance en major mesura l'activitat desenvolupada pel Consorci tant en aportacions en quotes com en aportacions per la utilització i despeses de funcionament de la seu del Consorci radicat a la ciutat d'Ontinyent en les dependències de la Mancomunitat de Municipis de la Vall d'Albaida (carrer de Sant Francesc, 8, 46732 Ontinyent).  
  
Quart. Finalitats, competències i potestats del consorci  
1. El Consorci tindrà les següents finalitats:  
Afavorir la cohesió social, el desenvolupament equilibrat i sostenible i la promoció econòmica, cultural i mediambiental de l'àrea territorial de les comarques centrals valencianes, mitjançant les accions i els programes que en cada moment establisquen els seus òrgans de decisió i vetlar pel manteniment dels serveis públics d'aquest territori.  
Exercirà les competències que les entitats locals integrants li assignen, d'acord amb l'article 7, en relació amb el 25, de la Llei reguladora de les bases del règim local o els que els substituïsquen o modifiquen en les següents matèries:  
a) Urbanisme: planejament, gestió, execució i disciplina urbanística. Protecció i gestió del patrimoni històric. Promoció i gestió de l'habitatge de protecció pública amb criteris de sostenibilitat financera. Conservació i rehabilitació de l'edificació.  
b) Medi ambient urbà: en particular, parcs i jardins públics, gestió dels residus sòlids urbans i protecció contra la contaminació acústica, lumínica i atmosfèrica en les zones urbanes.  
c) Proveïment d'aigua potable a domicili i evacuació i tractament d'aigües residuals.  
d) Infraestructura viària i altres equipaments de la seua titularitat.  
e) Avaluació i informació de situacions de necessitat social i l'atenció immediata a persones en situació o risc d'exclusió social.  
f) Policia local, protecció civil, prevenció i extinció d'incendis.  
  
g) Trànsit, estacionament de vehicles i mobilitat. Transport col·lectiu urbà.  
h) Informació i promoció de l'activitat turística d'interés i àmbit local.  
i) Fires, proveïments, mercats, llotges i comerç ambulant.  
j) Protecció de la salubritat pública.  
k) Cementeris i activitats funeràries.  
l) Promoció de l'esport i instal·lacions esportives i d'ocupació del temps lliure.  
m) Promoció de la cultura i equipaments culturals.  
n) Participar en la vigilància del compliment de l'escolaritat obligatòria i cooperar amb les administracions educatives corresponents en l'obtenció dels solars necessaris per a la construcció de nous centres docents. La conservació, manteniment i vigilància dels edificis de titularitat local destinats a centres públics d'educació infantil, d'educació primària o d'educació especial.  
o) Promoció en el seu terme municipal de la participació dels ciutadans en l'ús eficient i sostenible de les tecnologies de la informació i les comunicacions.  
p) Actuacions en la promoció de la igualtat entre homes i dones així com contra la violència de gènere.  
Igualment podrà exercir les competències que en el marc de la vigent legislació local siguen delegades en els municipis tant per l'Administració central com autonòmica, sempre que la llei estatal o autonòmica autoritze expressament la possibilitat de delegar les competències delegades en els municipis del Consorci, en les següents matèries:  
  
a) Vigilància i control de la contaminació ambiental.  
b) Protecció del medi natural.  
c) Prestació dels serveis socials, promoció de la igualtat d'oportunitats i la prevenció de la violència contra la dona.  
d) Conservació o manteniment de centres sanitaris assistencials de titularitat de la comunitat autònoma.  
e) Creació, manteniment i gestió de les escoles infantils d'educació de titularitat pública de primer cicle d'educació infantil.  
f) Realització d'activitats complementàries en els centres docents.  
  
g) Gestió d'instal·lacions culturals de titularitat de la comunitat autònoma o de l'Estat, amb estricta subjecció a l'abast i condicions que deriven de l'article 149.1.28a de la Constitució Espanyola.  
h) Gestió de les instal·lacions esportives de titularitat de la comunitat autònoma o de l'Estat, incloent les situades en els centres docents quan s'usen fora de l'horari lectiu.  
i) Inspecció i sanció d'establiments i activitats comercials.  
  
j) Promoció i gestió turística.  
k) Comunicació, autorització, inspecció i sanció dels espectacles públics.  
l) Liquidació i recaptació de tributs propis de la comunitat autònoma o de l'Estat.  
m) Inscripció d'associacions, empreses o entitats en els registres administratius de la comunitat autònoma o de l'Administració de l'Estat.  
n) Gestió d'oficines unificades d'informació i tramitació administrativa.  
o) Cooperació amb l'Administració educativa a través dels centres associats de la Universitat Nacional d'Educació a Distància.  
2. La prestació i explotació dels serveis podrà realitzar-la el Consorci d'acord amb qualsevol de les formes previstes en l'ordenament jurídic vigent.  
3. El Consorci com a entitat de dret públic tindrà totes les potestats que en cada moment li siguen atribuïdes per la legislació vigent.  
  
  
Cinqué. Durada  
El Consorci tindrà una durada indefinida i subsistirà mentre perdure la necessitat de les finalitats i funcions que se li atribueixen, si no és que, per impossibilitat sobrevinguda per al compliment de les seues finalitats o altres circumstàncies excepcionals, es decidisca la dissolució per acord dels membres, amb el quòrum establit en aquests estatuts i seguint el mateix procediment que per a la constitució.  
  
Sisé. Domicili  
El domicili del Consorci radicarà a la ciutat d'Ontinyent, a la seu de la Mancomunitat de Municipis de la Vall d'Albaida, carrer de Sant Francesc, 8, i els serveis especialitzats podran tenir la seu en qualsevol lloc de les comarques centrals valencianes, quan així ho requerisca el desenvolupament de les finalitats i funcions d'aquest, segons el parer de les entitats intervinents.  
  
Seté. Òrgans del Consorci  
El Consorci estarà regit pels òrgans següents:  
a) L'Assemblea General.  
b) La Comissió Executiva.  
c) El president/a.  
d) El vicepresident/a o vicepresidents/tes (si s'escau).  
Quan ho considere convenient l'Assemblea General del Consorci podrà obrir procés per la creació i proveïment del lloc de coordinador/a general, amb funcions directives i les facultats que expressament se li assignen, d'acord amb el que preveu la normativa de funció pública aplicable. La Secretaria, la Intervenció de Fons i els altres llocs de treball seran proveïts en la forma establida per la legislació sobre personal al servei de l'administració publica.  
  
Huité. L'Assemblea General  
L'Assemblea General del Consorci estarà constituïda per les persones representants de les entitats consorciades, les quals seran designades per aquestes, en la proporció que a continuació es determina, i entre les que seran elegides per la mateixa Assemblea, el president/a i el vicepresident/a o vicepresidents/tes de l'entitat.  
El nombre de vocals representants dels ajuntaments consorciats s'estableix en un/a per cada 10.000 habitants o fracció que excedisca de 5.000, segons les xifres del darrer padró oficial aprovat per l'INE.  
  
Per tal de determinar el nombre de representants de les mancomunitats legalment constituïdes, se seguirà el mateix criteri, restant del nombre total d'habitants de la comarca el dels municipis d'aquesta que formen part del Consorci i tinguen representació directa en els òrgans d'aquest.  
A fi de determinar el nombre de representants dels municipis no integrats en mancomunitats comarcals que puguen adherir-se o incorporar-se al Consorci, se seguirà el mateix criteri establit en els dos paràgrafs anteriors, ja que hauran de reunir, en conjunt, un mínim de 10.000 habitants per a designar, entre ells, un/a vocal a l'Assemblea General.  
  
Els municipis que, si bé es troben dins de l'àmbit territorial de les comarques centrals, no pertanguen a cap mancomunitat i no compten amb els 10.000 habitants establits per a incorporar-s'hi podran signar un conveni específic d'associació al Consorci si entre aquests apleguen a aquesta xifra poblacional per a la qual cosa designaran la persona representant o representants davant del Consorci. Signat el conveni entre els municipis interessats se sol·licitarà la incorporació a la Presidència del Consorci als efectes que l'assemblea, si és el cas, acorde la signatura d'un conveni específic d'adhesió on es concretaran els termes de la seua participació en el Consorci.  
Aquells municipis que formen part de més d'una mancomunitat membre del Consorci de Comarques Centrals hauran d'acordar i comunicar al Consorci la mancomunitat a la qual queden adscrits a efectes de la seua representativitat en el Consorci.  
Formaran part de l'Assemblea General, amb veu però sense vot, el secretari, l'interventor del Consorci, així com el coordinador/a general -si n'hi haguera- els quals seran designats per l'Assemblea General entre el personal funcionari pertanyent a les administracions consorciades prèvia la selecció corresponent.  
Els vocals seran nomenats i separats lliurement per les administracions respectives i cessaran en perdre la condició representativa en virtut de la qual hagueren estat designats.  
  
Nové. La Comissió Executiva  
La Comissió Executiva estarà integrada pel president/a, el vicepresident/a o vicepresidents/tes i per nou (9) vocals que seran elegits per l'Assemblea General, entre els seus membres, i es procurarà que en aquests hi haja una representació, tant dels municipis que constitueixen capital comarcal com de les distintes mancomunitats que integren el territori de les comarques centrals valencianes.  
Aquest nombre podrà ser ampliat fins a un màxim de 17, per raó de noves incorporacions, sense perjudici de la seua ratificació per l'Assemblea General.  
Formaran part de la Comissió, amb veu però sense vot, el secretari/ària, l'interventor/a del Fons del Consorci i, si s'escau, el coordinador/a general d'aquest.  
En cas de cessament d'algun/a vocal per pèrdua de la seua condició representativa o per qualsevol altra causa reglamentària, es procedirà, per part de l'Assemblea General, a elegir qui haja de substituir-lo, el qual exercirà el càrrec durant el temps que faltara al seu antecessor per a completar el període d'actuació.  
  
Deu. Atribucions de l'Assemblea General.  
10.1. Correspondran a l'Assemblea General, amb caràcter general, les atribucions necessàries per al desenvolupament i la realització de les finalitats d'aquests estatuts i, en particular, les següents:  
10.1.1. Elecció del president, vicepresident (o vicepresidents) i dels membres que componen la Comissió Executiva.  
10.1.2. La determinació de les directrius de gestió per a l'execució de les finalitats del Consorci.  
10.1.3. L'encàrrec per a l'elaboració d'estudis, plans i progra­mes per a l'execució completa dels acords del Consorci.  
10.1.4. L'encàrrec de realització, l'aprovació dels projectes d'obres i instal·lacions dels serveis compresos en l'àmbit d'actuació del Consorci, sense perjudici de les competències que, en relació amb aquest, corresponguen a les administracions públiques intervinents.  
  
10.1.5. L'aprovació de la plantilla de llocs de treball del Consorci.  
  
10.1.6. La designació del secretari/ària, de l'interventor/a i del/la coordinador/a general.  
10.1.7. La modificació dels estatuts del Consorci.  
10.1.8. L'aprovació del Programa d'Actuació del Consorci, dels seus pressupostos, examen i aprovació de comptes, aprovació d'operacions de crèdit i qualsevol altra classe de compromisos econòmics.  
10.1.9. L'adquisició, l'alienació, el gravamen de béns i drets del quals el Consorci siga titular per qualsevol concepte.  
10.1.10. L'aprovació de reglaments de règim interior i de serveis, així com les tarifes corresponents i ordenances d'exaccions, d'acord amb les normes que resulten d'aplicació.  
10.1.11. La contractació de les obres i els serveis necessaris per a dur a terme les seues finalitats.  
10.1.12. L'exercici de les accions administratives i jurisdiccionals, i la defensa dels procediments dirigits contra el Consorci.  
10.1.13. Aprovar la memòria de la gestió anual, i donar-ne compte a les administracions consorciades.  
10.1.14. Acordar la dissolució del Consorci.  
10.1.15. Qualsevol altra funció que no estiga expressament atribuïda als òrgans de govern i administració del Consorci.  
10.2. Seran delegables en la Comissió Executiva les atribucions dels números 10.1.3, 10.1.4, 10.1.9, 10.1.11 i 10.1.12 de l'apartat anterior.  
10.3. La Comissió Executiva actuarà com a Comissió Informativa de dictamen i seguiment de la gestió del Consorci i igualment es constituirà com a Comissió Especial de Comptes. No obstant, per acord de l'Assemblea General es podrà acordar la constitució específica de comissions informatives per a aquests assumptes.  
  
Onze. Atribucions del president  
11.1. Elaborar l'ordre del dia, convocar, presidir, suspendre i cloure les sessions, i dirigir les deliberacions decidint els empats amb vot de qualitat.  
11.2. Publicar, executar i fer complir els acords de l'Assemblea General i de la Comissió Executiva.  
11.3. Ordenar les despeses fixes i d'atencions ordinàries dins dels límits fixats en les bases d'execució del pressupost ordinari del Consorci.  
11.4. Ordenar els pagaments.  
11.5. Representar judicialment i administrativament el Consorci, amb poder per a conferir manaments per a l'exercici d'aquesta representació, i exercir les accions en cas d'urgència, sense perjudici de la ratificació posterior de l'Assemblea General.  
11.6. Dirigir i inspeccionar les activitats i els serveis del Consorci.  
  
11.7. Delegar en el vicepresident, o vicepresidents, si s'escau, o en el/la coordinador/a l'exercici de les atribucions indicades en els apartats precedents.  
  
Dotze. La coordinació general  
La coordinació general del Consorci podrà atribuir-se a personal de les administracions consorciades o com a conseqüència del corresponent procés específic de selecció de personal.  
La coordinació general tindrà encomanades les funcions següents:  
  
12.1. Sota la direcció de la Presidència, executar i fer complir els acords.  
12.2. Sota la direcció de la Presidència, la coordinació, execució e inspecció dels serveis i les activitats que es realitzen.  
12.3. Assistir a les reunions dels òrgans col·legiats del Consorci amb veu però sense vot.  
12.4. Assessorar i informar el president/a quan li ho requerisca i proposar-li els dictàmens i assumptes resolutius que siguen necessaris per a la bona marxa i gestió de les finalitats del Consorci.  
12.5. Elaborar la memòria de la gestió anual del Consorci.  
12.6. Les altres funcions de gestió que l'Assemblea General o la Comissió Executiva li encomanen.  
  
Tretze. Secretari i interventor  
El secretari i l'interventor seran designats entre funcionaris de les administracions respectives amb les funcions que expressament se'ls atribueixen en aquests estatuts.  
  
Catorze. Sessions i acords  
El règim de sessions i acords del Consorci i, en general, el seu funcionament, s'ajustarà al que disposa la legislació de règim local, en tot allò que li siga aplicable i sense perjudici de les especialitats derivades de la seua pròpia organització.  
  
Quinze. Règim de reunions  
L'Assemblea General realitzarà una reunió ordinària, com a mínim, dues vegades a l'any; i la Comissió Executiva, una vegada al trimestre; sense perjudici de les sessions extraordinàries que convoque el president o les proposen la tercera part dels membres, en aquest cas el president haurà de convocar la reunió sol·licitada durant els 10 dies següents a la presentació de la sol·licitud.  
A les sessions podran assistir, amb veu però sense vot, els tècnics/tècniques i el personal especialitzat que convinga escoltar en algun assumpte o assumptes determinats.  
De cada sessió de l'Assemblea General i de la Comissió Executiva s'estendrà l'acta corresponent pel secretari/ària del Consorci, la qual, una vegada aprovada en la sessió següent, serà transcrita en el llibre d'actes respectiu, el qual haurà de ser foliat i enquadernat, i legalitzat cada full amb la rúbrica del president/a, i en el qual s'expressarà, en la primera pàgina, mitjançant diligència del secretari/ària, el nombre de folis i la data d'obertura.  
Durant el primer trimestre de cada any, l'Assemblea General haurà de considerar la memòria de gestió de l'any anterior i la rendició de comptes referida a aquest. En reunió que tindrà lloc durant l'últim trimestre de cada any, la Junta haurà de considerar el programa d'actuació i el pressupost de l'any següent.  
  
Setze. Acords i quòrum  
Els acords de l'Assemblea General i de la Comissió Executiva s'adoptaran per majoria simple dels membres presents i en cas d'empat, es procedirà a decidir mitjançant el vot de qualitat del president.  
  
Serà necessària la majoria absoluta del nombre total de vots del Consorci per a la validesa dels acords de l'Assemblea General que s'adopten per a la dissolució i liquidació del Consorci.  
  
Desset. Ratificació d'acords  
Les decisions i els acords del Consorci obligaran les entitats associades. Només requeriran la ratificació pels ens consorciats els acords que impliquen aportació o responsabilitat econòmica no prevista inicialment.  
  
Dihuit. Els principis d'actuació administrativa  
L'actuació administrativa del Consorci es regirà pels preceptes continguts en la legislació sobre procediment administratiu comú, i es desenvoluparà d'acord amb els principis d'economia, celeritat, eficàcia i servei als ciutadans.  
La publicació de les resolucions i els acords del Consorci es farà, a més dels butlletins oficials en els quals siga procedent legalment, en els locals del domicili del Consorci i en els de les administracions consorciades, sense perjudici de donar-los la màxima difusió a través dels mitjans de comunicació social.  
  
Dènou. Impugnació d'acords  
Els acords i resolucions del Consorci seran impugnables en via administrativa i judicial de conformitat amb el que estableix la legislació de procediment administratiu comú.  
  
Vint. Gestió economicofinancera  
20.1. Recursos econòmics  
La hisenda del Consorci està constituïda pels recursos previstos en la legislació vigent de règim local i per les aportacions dels municipis i mancomunitats del Consorci.  
20.2. Ordenances fiscals  
1. Per a la imposició, exacció, liquidació i cobrança dels seus recursos, el Consorci aprovarà les ordenances corresponents als distints serveis, les quals tindran força obligatòria de tots els integrants del Consorci, una vegada aprovades.  
2. Correspondrà als integrants del Consorci facilitar tota la informació necessària per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en articles anteriors.  
  
3. El Consorci podrà en tot moment, pels seus propis mitjans, comprovar la veracitat i exactitud de les dades a què es refereix el número anterior.  
20.3. Aportacions econòmiques  
L'aportació econòmica necessària per a finançar es realitzarà per nombre d'habitants de cadascun dels membres del Consorci.  
Per a futurs serveis que vaja assumint el Consorci s'aniran adoptant els acords de finançament convenients en cada cas, sempre d'acord amb la legislació vigent.  
En tot cas, es podran establir:  
a) Una quota principal, en funció de l'ús, execució d'obres o per a l'establiment, l'ampliació i la millora de serveis competència del Consorci.  
b) Una quota complementària i obligatòria per a atendre les despeses generals de conservació, entreteniment i administració, es realitzen o no els serveis, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria per a atendre les despeses d'aquest caràcter.  
d) Ingressos de dret privat.  
e) Subvencions i altres ingressos de dret públic.  
f) Taxes i preus públics i contribucions especials.  
g) Els procedents d'operacions de crèdit.  
h) Qualsevol altre ingrés o recurs que autoritze la legislació vigent.  
  
Les aportacions dels membres del Consorci es fixaran anualment per a cada exercici econòmic per l'Assemblea del Consorci.  
20.4. Característiques de les aportacions  
1. Les aportacions econòmiques dels integrants del Consorci es realitzaran en la forma i terminis que determine l'Assemblea General.  
2. Per al cas que no foren ingressades les quotes en la forma i terminis aprovats es realitzarà un nou requeriment amb indicació que, si no és atés, la Comissió Executiva podrà adoptar acords de limitació en la prestació de serveis o realització d'activitats respecte de l'entitat incomplidora fins la seua total liquidació.  
20.5. Pressupost  
1. El Consorci aprovarà anualment un pressupost de conformitat amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost, les inversions que es puguen realitzar, així com les seues fonts de finançament.  
4. Els pressupostos anuals del Consorci, amb caràcter previ a la seua aprovació per la Junta General, hauran d'incorporar com a annex una certificació emesa per l'òrgan competent en la matèria de cadascuna de les administracions que l'integren, en la qual s'incloga expressament l'existència de crèdit suficient en els pressupostos corrents de cada administració, per a afrontar les obligacions econòmiques que assumisca cadascuna d'aquestes o el compromís ferm de consignació en el pressupost a què es referisquen.  
En tot cas, els pressupostos no podran ser autoritzats fins que s'incloguen totes les certificacions a què es refereix el paràgraf anterior, i sempre que els imports certificats siguen suficients per a atendre les esmentades obligacions.  
Igualment, el Consorci no podrà autoritzar cap projecte específic de gestió, si els pressupostos del Consorci, en els termes expressats en el punt anterior, no inclouen dotació suficient per a afrontar les citades obligacions. En el cas que els pressupostos del Consorci no contemplaren dotació a aquest efecte, el Projecte de Gestió només podrà autoritzar-se si s'incorpora a aquest, com a annex, certificació relativa a l'existència de crèdit suficient per a atendre les obligacions que es derivaren d'aquest, subscrita per l'òrgan competent en la matèria de cadascuna de les Administracions que integren el Consorci.  
  
  
Vint-i-un. Patrimoni  
1. El patrimoni del Consorci estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat del Consorci en aquest patrimoni es fixarà tant inicialment, com d'ara en avant en funció del nombre d'habitants de dret de cada entitat, segons el padró municipal.  
No obstant això, i donades les característiques de les aportacions al Consorci, podran ser tinguts en compte altres factors de ponderació.  
  
Vint-i-dos. Execució d'obres i prestació de serveis  
Per a l'execució de les obres i la prestació de serveis es confeccionarà el projecte corresponent, en el qual es determinarà el sistema de finançament que siga procedent, en consonància amb els recursos del Consorci.  
  
Vint-i-tres. Programa d'activitats i pressupost d'inversions  
El Consorci desenvoluparà la seua actuació d'acord amb un programa general d'activitats, la vigència del qual s'estendrà al període que s'indique, i formarà un pressupost ordinari anual, que s'ajustarà al que estableix la legislació pressupostària aplicable. El Consorci formularà, així mateix, un pressupost d'inversions, en el qual s'hauran d'incloure les despeses d'aquest caràcter, relatiu a l'activitat que li és pròpia, així com els ingressos derivats d'aquesta, d'acord amb el que estableixen les normes generals que resulten d'aplicació.  
  
Vint-i-quatre. Comptabilitat  
El règim de comptabilitat, l'aprovació i la rendició de comptes s'ajustarà al que estableix la legislació general aplicable.  
  
Vint-i-cinc. Modificacions estatutàries  
La modificació d'aquests estatuts, després d'acord de l'Assemblea General, haurà de ser ratificada per les administracions consorciades i aprovada amb les mateixes formalitats que per a l'aprovació d'aquells.  
  
  
Vint-i-sis. Causes de dissolució i posterior liquidació.  
26.1. El Consorci podrà dissoldre's per les causes següents:  
a) Per finalitzar l'objecte pel qual es va constituir.  
b) Per acord unànime de les administracions consorciades.  
c) Per la transformació del Consorci en una altra entitat que s'acorde per unanimitat de les administracions consorciades.  
L'acord de liquidació determinarà la forma en què s'haja de procedir a la liquidació dels béns del Consorci i a la reversió de les obres i les instal·lacions existents a les entitats consorciades.  
26.2. La dissolució del consorci produeix la seua liquidació i extinció. En tot cas serà causa de dissolució que les finalitats per a les quals va ser creat el consorci hagen sigut complides.  
26.3. L'Assemblea General, com a màxim òrgan de govern del consorci, en adoptar l'acord de dissolució nomenarà un liquidador/a que serà un òrgan o entitat, vinculada o dependent, de l'administració pública a la qual el consorci estiga adscrit.  
26.4. La responsabilitat que corresponga a l'empleat/ada públic com a membre de l'entitat o òrgan liquidador serà directament assumida per l'entitat o l'Administració Pública que el/la va designar, la qual podrà exigir d'ofici a l'empleat/ada públic la responsabilitat que, si és el cas, corresponga quan haja concorregut dol, culpa o negligència greus conforme al previst en les lleis administratives en matèria de responsabilitat patrimonial.  
26.5. El liquidador calcularà la quota de liquidació que corresponga a cada membre del consorci de conformitat amb el previst en els estatuts. Si no estiguera previst en els estatuts, es calcularà l'esmentada quota d'acord amb la participació que li corresponga en el saldo resultant del patrimoni net després de la liquidació, tenint en compte que el criteri de repartiment serà el que disposen els estatuts.  
  
26.6. Mancant previsió estatutària, es tindran en compte tant el percentatge de les aportacions que haja efectuat cada membre del consorci al fons patrimonial d'aquest com el finançament concedit cada any. Si algun dels membres del consorci no haguera realitzat aportacions per no estar obligat a açò, el criteri de repartiment serà la participació en els ingressos que, si és el cas, haguera rebut durant el temps que ha format part del consorci.  
26.7. S'acordarà pel consorci la forma i condicions en què tindrà lloc el pagament de la quota de liquidació en el supòsit en què aquesta resulte positiva.  
26.8. Les entitats consorciades podran acordar, amb la majoria que s'establisca en els estatuts, o mancant previsió estatutària per unanimitat, la cessió global d'actius i passius a una altra entitat del sector públic jurídicament adequada amb la finalitat de mantenir la continuïtat de l'activitat i aconseguir els objectius del consorci que s'extingeix. La cessió global d'actius i passius implicarà l'extinció sense liquidació del consorci cedent.  
  
Vint-i-set. Exercici del dret de separació  
27.1. Qualsevol entitat consorciada podrà separar-se del Consorci sempre que acomplisca les condicions següents:  
a) Preavís d'un any dirigit al president del Consorci.  
b) Estar al corrent en el compliment de les obligacions i els compromisos anteriors i garantir el compliment de les obligacions pendents.  
c) Garantir que la separació no comportarà perjudicis per a la realització de qualsevol dels serveis o les activitats del Consorci, ni perjudicis per als interessos públics encomanats a aquest.  
27.2. L'exercici del dret de separació sols produirà la dissolució del consorci quan la resta dels seus membres, no acorden la seua continuïtat i seguisquen romanent en el consorci, almenys, dues administracions, o entitats o organismes públics vinculats o dependents de més d'una administració  
27.3. Quan l'exercici del dret de separació no comporte la dissolució del consorci s'aplicaran les següents regles:  
a) Es calcularà la quota de separació que corresponga a qui exercite el seu dret de separació, d'acord amb la participació que li haguera correspost en el saldo resultant del patrimoni net, si ha tingut lloc la liquidació, tenint en compte el criteri de repartiment disposat en els estatuts.  
  
Si no n'hi ha previsió estatutària, es considerarà quota de separació la que li haguera correspost en la liquidació.  
A falta de determinació de la quota de liquidació es tindran en compte, tant el percentatge de les aportacions al fons patrimonial del consorci que haja efectuat qui exerceix el dret de separació, com el finançament concedit cada any. Si el membre del consorci que se separa no haguera realitzat aportacions per no estar obligat a açò, el criteri de repartiment serà la participació en els ingressos que, si és el cas, haguera rebut durant el temps que ha pertangut al consorci.  
  
S'acordarà pel consorci la forma i condicions en què tindrà lloc el pagament de la quota de separació, en el supòsit en què aquesta resulte positiva, així com la forma i condicions del pagament del deute que corresponga a qui exerceix el dret de separació si la quota és negativa.  
  
L'efectiva separació del consorci es produirà una vegada determinada la quota de separació, en el supòsit que aquesta resulte positiva, o una vegada s'haja pagat el deute, si la quota és negativa.  
b) Si el consorci estiguera adscrit, d'acord amb el que és preveu en la llei, a l'administració que ha exercit el dret de separació, haurà d'acordar-se pel consorci a qui s'adscriu, de les restants administracions o entitats o organismes públics vinculats o dependents d'una administració que romanen en el consorci, en aplicació dels criteris establits en la Llei.  
  
Vint-i-huit. Incorporació de nous membres  
Solament podran incorporar-se a aquest Consorci els municipis i les mancomunitats de municipis pertanyents a les comarques centrals valencianes segons la relació de demarcacions territorials que apareix a l'annex, és a dir, els integrats en les comarques naturals de l'Alcoià, la Costera, la Canal de Navarrés, el Comtat, la Marina Alta i Marina Baixa, la Safor i la Vall d'Albaida.  
Aquells municipis que, si bé pertanyen a l'àmbit territorial d'una mancomunitat comarcal, legalment constituïda i integrant del Consorci, no en formen part, solament podran integrar-s'hi a través de la mancomunitat respectiva.  
Els municipis de les comarques que no tinguen constituïda una mancomunitat podran incorporar-se al Consorci, però hauran de reunir 10.000 habitants o més per a designar, entre tots, les seues persones representants en l'Assemblea General. Mentre es completa el procés, podran assistir a les reunions de l'Assemblea General com a observadors/ores, amb dret a veu però sense vot.  
Podran incorporar-se a aquest Consorci altres administracions o corporacions de dret públic, així com entitats privades, sense finalitat lucrativa, que perseguisquen finalitats d'interés públic concurrents amb l'objecte i les finalitats del Consorci. Aquesta incorporació ho serà en comissions tècniques de treball en els termes que es determinen per la Comissió Executiva i inclús en la Comissió Executiva o Assemblea General amb veu però sense vot.  
Correspon a la Comissió Executiva la decisió d'acceptar la incorporació de noves entitats, després de la sol·licitud d'aquestes, sempre que accepten les condicions que resulten del conveni de col·laboració, aquelles que els siguen imposades i que aproven aquests estatuts. L'acord de la Comissió Executiva haurà de ser ratificat per l'Assemblea General i determinarà la possible representació i participació econòmica del nou membre en els òrgans del Consorci.  
  
Vint-i-nou. Dret supletori  
Per a tot allò que no estableixen aquests estatuts serà d'aplicació la Llei 40/2015, d'1 d'octubre, del règim jurídic del sector públic, la normativa autonòmica aplicable, i pel que fa al règim de dret de separació dissolució, liquidació i extinció, se seguirà el que estableix el Codi Civil sobre la societat civil, a excepció del règim de liquidació que se sotmetrà a l'article 97 de la Llei 40/2015, d'1 d'octubre, del règim jurídic del sector públic, i en el seu defecte al Reial decret legislatiu 1/2010 de 2 de juliol.  
Les normes de la Llei 7/1985, de 2 d'abril i la Llei 27/2013, de 21 de desembre, de racionalització i sostenibilitat de l'administració local sobre els consorcis tindran caràcter també supletori respecte de la Llei 40/2015.  
  
DISPOSICIÓ ADDICIONAL  
  
Es ratifiquen i es consideren vàlids els acords adoptats per la Xarxa de Ciutats de les Comarques Centrals Valencianes que consten en acta formal, subscrita pel president d'aquella i el secretari de l'ajuntament i mancomunitat respectius.  
  
DISPOSICIONS FINALS  
  
Primera  
L'entrada en vigor d'aquests estatuts es produirà a partir de la publicació de l'acord d'aprovació definitiva en els butlletins oficials de les administracions intervinents.  
  
Segona  
La reunió constitutiva de la Junta General del Consorci es produirà durant els 20 dies següents al de la publicació de l'acte d'aprovació del Consorci; en la mateixa reunió, s'haurà de procedir a la designació i constitució de la Comissió Executiva del Consorci, i a la fixació de la data i l'hora de realització de les reunions.  
  
  
  
ANNEX  
Demarcacions territorials de les comarques centrals valencianes  
  
Segons l'annex de la Llei 21/2018, de 16 d'octubre, de la Generalitat, de mancomunitats de la Comunitat Valenciana o les que en un futur puga determinar la legislació sobre delimitació comarcal, si és el cas (art. 12 Llei 21/2018, de 16 d'octubre, de la Generalitat, de mancomunitats de la Comunitat Valenciana)  
  
Alcoià  
Alcoi, Banyeres de Mariola, Benifallim, Castalla, Ibi, Onil, Penàguila i Tibi.  
  
Comtat  
Agres, Alcoleja, Alcosser de Planes, Alfafara, Almudaina, l'Alqueria d'Asnar, Balones, Benasau, Beniarrés, Benilloba, Benillup, Benimarfull, Benimassot, Cocentaina, Fageca, Famorca, Gaianes, Gorga, Millena, Muro de Alcoy, l'Orxa, Planes, Quatretondeta, Tollos.  
  
Marina Alta  
Alcalalí, l'Atzúbia, Beniarbeig, Benidoleig, Benigembla, Benimeli, Benissa, Calp, Castell de Castells, Dénia, Gata de Gorgos, Llíber, Murla, Ondara, Orba, Parcent, Pedreguer, Pego, el Poble Nou de Benitatxell, els Poblets, el Ràfol d'Almúnia, Sagra, Sanet y Negrals, Senija, Teulada, Tormos, la Vall d'Alcalà, la Vall d'Ebo, la Vall de Gallinera, la Vall de Laguar, el Verger, Xàbia i Xaló.   
  
Marina Baixa  
L'Alfàs del Pi, Altea, Beniardà, Benidorm, Benifato, Benimantell, Bolulla, Callosa d'en Sarrià, el Castell de Guadalest, Confrides, Finestrat, la Nucia, Orxeta, Polop, Relleu, Sella, Tàrbena i la Vila Joiosa.  
  
Canal de Navarrés  
Anna, Bicorp, Bolbaite, Énguera, Millares, Navarrés, Quesa i Chella.  
Costera  
L'Alcúdia de Crespins, Barxeta, Canals, Cerdà, Estubeny, la Font de la Figuera, el Genovés, la Granja de la Costera, Llanera de Ranes, Llocnou d'en Fenollet, la Llosa de Ranes, Moixent, Montesa, Novetlè, Rotglà i Corberà, Torrella, Vallada, Vallés i Xàtiva.  
  
Safor  
Ador, Alfauir, Almiserà, Almoines, l'Alqueria de la Comtessa, Barx, Bellreguard, Beniarjó, Benifairó de la Valldigna, Beniflà, Benirredrà, Castellonet de la Conquesta, Daimús, la Font d'en Carròs, Gandia, Guardamar de la Safor, Llocnou de Sant Jeroni, Miramar, Oliva, Palma de Gandía, Palmera, Piles, Potries, Rafelcofer, el Real de Gandia, Ròtova, Simat de la Valldigna, Tavernes de la Valldigna, Vilallonga, Xeraco i Xeresa.  
  
Vall d'Albaida  
Agullent, Aielo de Malferit, Aielo de Rugat, Albaida, Alfarrasí, Atzeneta d'Albaida, Bèlgida, Bellús, Beniatjar, Benicolet, Benigànim, Benissoda, Benissuera, Bocairent, Bufali, Carrícola, Castelló de Rugat, Fontanars dels Alforins, Guadasséquies, Llutxent, Montaverner, Montitxelvo, l'Olleria, Ontinyent, Otos, el Palomar, Pinet, la Pobla del Duc, Quatretonda, Ráfol de Salem, Rugat, Salem, Sempere i Terrateig.  
  
Ontinyent, 23 de març de 2023.- El president: Roberto Granero Martin. El secretari: Cèsar A. Narbón Clavero.